google/wiki40b huggingface dataset:
Bergen ingeniørhøgskole

Bergen ingeniørhøgskole var en høgskole for ingeniørutdanning; etablert i Bergen i 1875 som Bergen tekniske skole. Den ble i 1994 en del av Høgskolen i Bergen.
Skolen var først eid av fylket; fra 1977 overtok staten eierskapet, hvorved skolen fikk høgskolestatus og det nye navnet Bergen ingeniørhøgskole.
På Treff med 2

På Treff med 2 er den andre platen i Treff-serien utgitt på plateselskapet Talent Produksjon. Platen kom på markedet våren 1973, og utøverne på platen var foruten de faste sangerne Inger Lise Rypdal, Gro Anita Schønn og Stein Ingebrigtsen, Ola Neegaard, Septimus og Anne Mette Torp. I tillegg medvirket Terje Fjærns orkester. Oppskriften var den samme som på de forgående platene: Synge inn de mest aktuelle slagerne på markedet av de norske artistene, og her finnes ABBA-hiten «He's Your Brother», «It Never Rains in Southern California» og «You're So Vain».
Platen ble en suksess og ble solgt i et stort opplag. Da utgaven senere ble utgitt på CD i 1993 av Pickwick Music, ble det litt kluss med sporlisten som gjorde at siste sporet falt ut, men ble erstattet av spor 6, som dermed kom to ganger på platen. I tillegg står Anne Mette Torp oppført at hun synger «I Am an Astronaut» på platecoveret, mens man på labelen på LP-en finner henne med den norske tittelen «Jeg er en astronaut».
Svarthodenonne

Utbredelse

Den forekommer i India, Nepal og Sri Lanka.
Den ble introdusert i Costa Rica, Den dominikanske republikk, Haiti, Jamaica, Japan, Portugal, Puerto Rico og Venezuela.
Tocoma-demningen

Tocoma-demningen, også kjent som Manuel Piar, er et stort vannkraftverk under utbygging i delstaten Bolívar i Venezuela, ved elva Caroni, hvor det også er tre andre større kraftverk installert med total effekt på mer enn 20 GW. Dette blir (foreløpig) det siste vannkraftverket i nedre Caroni.
Kraftverket blir landets fjerde største vannkraftverk etter kapasitet, og får en installert effekt på 2 300 MW. Det ble påbegynt i 2004 og skal stå ferdig utbygd i 2014. Årsproduksjonen blir på 10-12 TWh, eller tilsvarende 10% av Norges vannkraftproduksjon.
Allahabad (distrikt)

Demografi

Ved folketellingen i 2011 var det 5 959 798 innbyggere i distriktet, mot 4 936 105 i 2001. Den urbane befolkningen utgjør 24,78 % av befolkningen.
Barn i alderen 0 til 6 år utgjorde 13,97 % i 2011 mot 18,22 % i 2001. Antallet jenter i den alderen per tusen gutter er 917 i 2011, det samme som i 2001.
Den 65. BAFTA-utdelingen

Den 65. BAFTA-utdelingen (Orange British Academy Film Awards), delt ut av British Academy of Film and Television Arts, ble avholdt søndag 12. februar 2012, og hyllet de beste filmene fra 2011. Seremonien fant sted i Royal Opera House i London.
Programleder for seremonien var Stephen Fry.

Vinnere og nominerte filmer

Nominasjonene ble publisert 17. januar 2012.
Fela liv i Marsteinparken

Fela liv i Marsteinparken er et musikkalbum med Ausekarane, utgitt i 2008. Dette er gruppas debutalbum. Sangene på albumet er hentet fra repertoaret til trubaduren Johannes Kleppevik.
Albumtittelen gjenspeiler stedet hvor Ausekarane hadde sitt første show, Marsteinen Fjordhotell (i dag Panorama Hotell & Resort).
Vomma

Vomma (tidligere Vambarholm) er en holme som ligger noen hundre meter fra bergene med runer på Esøya i Vevelstad kommune i Nordland. I Fagrskinna fortelles det at kong Magnus Berrføtt og mennene hans kom over Steigar-Tore og følgesvennene hans på Esøya. Steigar-Tore og mennene hans ble avrettet med henging på Vomma.
Elemental: Fallen Enchantress

Spillet

Elemental: Fallen Enchantress har en kampanjemodus og en modus med selvstendige spill i en tilfeldig generert verden. Spilleren kontrollerer en forhåndsdefinert hersker over en bestemt kultur, eller spilleren kan definere sin egen hersker og kultur. Spillet vinnes ved erobring, å utføre et mester-oppdrag (som er å drepe en spesiell drage), eller å bli magisk overlegen alle andre ved å kaste en spesiell magisk besvergelse.
Spillet er et 4x-spill så man må utforske verden og grunnlegge nye bosetninger som vokser med tiden. Byene kan bidra til forskning og økonomi, bygge soldater, bygge nye bygninger, eller bygge ut ressursene i området rundt byen. Forskningen er delt i tre uavhengige teknologitrær: civilization, warfare og magic.
Man kan også rekruttere helter som kan gå på farlige oppdrag eller lede armer i krig. De militære enhetene kan tilpasses ut fra hvilke våpen og rustninger man til en hver tid har utviklet.
Verden er magisk, og farlige monstre finnes nesten over alt. Mana er en ressurs som magikere kan bruke for å gi dem krefter, enten ut fra elementene eller liv og død, avhengig av magikerens kunnskaper.

Utvikling og utgivelse

Etter en mislykket lansering av Elemental: War of Magic i 2010 bestemte Stardock å gi registrerte kjøpere av spillet en gratis utgave av Fallen Enchantress. Spillet hadde Brad Wardell, også kjent som "frogboy" som produsent og Derek Paxton kjent som "Kael", som sjefsdesigner.

Mottagelse

Spillet fikk i stor grad gode kritikker, og har 78 som score hos metacritic  og 75,77% hos gamerankings.
François Mazet

Karriere

Mazet vant det franske Formel 3-mesterskapet i 1969 med en Tecno, og gikk i 1970 videre til Formel 2 med Sports Motor-teamet sammen med Tim Schenken. Det var ikke særlig vellykket, og med Shell Petroleum som sponsor kjørte Mazet den sveitsiske føreren Jo Sifferts Formel 2-Chevron når Siffert ikke var tilgjengelig, samt standardbiler for Ford Tyskland. Tilknytningen til Siffert førte til at Mazet kjørte teamets March 701 på Paul Ricard-banen i Frankrikes Grand Prix 1971. Han startet bakerst på en 23.-plass, men han klarte til slutt og komme seg opp på en 13.-plass.
Mazet sluttet med racing i 1972 etter en kombinasjon av manglende finansiering, et stort krasj i et landeveisløp, og dødsfallet til hans venn og kollega Jo Siffert i 1971. Han arbeidet innen motorsportsponsing til først på 1990-tallet, og jobbet også som forsikringsmegler en periode. Mazet driver nå en sitronfarm på den franske Rivieraen. Farmen, som han kjøpte allerede i 1965, er fra 1800-tallet og ligger i utkanten av Menton.
Claus Helbergs minnepris

Claus Helbergs minnepris er en norsk pris som gis til mennesker eller organisasjoner som på en særlig beundringsverdig måte har bidratt til bevaring og synliggjøring av kulturminner i skog og fjell. Prisen har navn etter Claus Helberg som blant annet er kjent for sitt livslange engasjement i Den Norske Turistforening. Prisen deles ut årlig, første gang i 2009, utdeler er Helbergstiftelsen.
Gabriel Voigtländer

Liv

Voigtländer var først organist og ble deretter felttrompetist i hæren til Albrecht von Wallenstein. I 1625 kom han til Lübeck der han ble trompetist for byrådet. Han fikk borgerrettigheter i byen 20. november 1626.
I 1633 ble Voigtländer trompetist på Gottorp slott hos hertug Frederik III av Slesvig-Holsten-Gottorp. Han fikk en uvanlig høy lønn og fungerte sannsynligvis også som dikter og sanger. I 1635 fikk han en post ved det berømte kapellet til Christian prins av Danmark i Nykøbing og virket her til sin død.

Verk

Han ble berømt takket være sangboka Erster Theil Allerhand Oden und Lieder (1642) som inneholder Voigtländers ofte humoristiske tekster til tyske, nederlandske, franske, italienske og engelske melodier. Totalt kom boka ut i fem opplag, i 1642, 1647, 1650, 1651 og 1664. Enkelte av sangene var populære og ble sunget i hjemmene og i studentkretser til ut på 1800-tallet.
Fylkesvei 6894

Fylkesvei 6894 (Fv6894) i Trøndelag går mellom Valstad og Heitlo i Verdal kommune. Veien er 4,4 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 151 (Nord-Trøndelag).
Ludvig VIII av Frankrike

Kronprins og motkonge i England

Kun 12 år gammel ble han i 1200 gift Blanka av Castilla som resultatet av en avtale mellom kong Filip II August av Frankrike og Blankas onkel kong Johan av England.
Som prins ledet han i 1216 en invasjon av England etter at baronene som hadde gjort opprør mot kong Johan tilbød ham den engelske tronen. Han ble utropt til konge av England i London i mai 1216. Sommeren 1216 kontrollerte Ludvig mer en halve England og den skotske kongen Aleksander II hadde anerkjent ham som sin nye overherre istedenfor Johan. Men Ludvig oppnådde aldri å bli kronet som engelsk konge.
Etter kong Johans død overga stadig flere av Ludvigs støttespillere ham til fordel for Johans sønn Henrik III. I 1217 ga Ludvig opp kampen om den engelske tronen og skrev under Lambeth-traktaten hvor gikk med på at han aldri hadde vært lovlig konge av England.

Konge av Frankrike

Ludvig VIII etterfulgte sin far Filip II August som konge av Frankrike ved hans død 14. juli 1223. Han ble kronet samme år i Reims. Som konge førte han videre krigen mot Henrik III på fransk jord ved å angripe den engelske kongens franske besittelser. I 1226 ledet han et korstog mot grevskapet Toulouse. Toulouse var formelt sett var et len under den franske kronen, men den lokale greven Raymond VII var blitt bannlyst av den katolske kirken fordi han tolererte katarene. Felttoget ble regnet som en suksess, men fikk ingen varig betydning, bortsett fra at kongen på veien inntok byen Avignon som dermed kom til å høre under den franske kongen istedenfor den tysk-romerske keiseren. Etter hjemkomsten til Paris ble kong Ludvig syk med dysenteri, han døde 8. november 1226 i slottet i Montpensier i Auvergne. Han er gravlagt i klosterkirken Saint-Denis i Paris.
Flowcytometri

Fluorescensaktivert cellesortering (FACS)

Fluorescensaktivert cellesortering (FACS) er en metode innenfor flowcytometri som tillater sortering av en heterogen blanding av celler i to eller flere grupper basert på spesifikke lysbrytende og fluorescerende egenskaper av hver celle. Denne metoden er meget verdifull når en trenger å fange opp cellene av interesse for videre analyser, enten mikroskopisk eller biokjemisk. En vibrerende mekanisme fører til at væskestrømningen med celler brytes ned til enkle dråper. Systemet fører til at det er liten sannsynlighet for at det er mer enn en celle per dråpe. Like før væskestrømmen brytes til dråper, passerer den først gjennom en fluorescerende detektor som registrerer cellene som er av interesse. Deretter blir en elektrisk ladning plassert i hver dråpe, slik at dråpene som har samme ladning tiltrekkes en elektromagnet med motsatt ladning. På denne måten kan en samle cellene en ønsker å undersøke nærmere i separate beholdere.

Dataanalyse

Etter at dataen er samlet fra flowcytometeret kan den lagres i dataen eller i en ekstern minnebrikke for senere analyse. Ulike programmer kan brukes til dette, for eksempel WinMDI og Flowing Software.

Forberedelse av prøve

Målet med å forberede en prøve er å lage en suspensjon av enkle partikler som kan passere gjennom systemet uten å forstyrre eller blokkere væskegjennomstrømningen. Partikler som kan analyseres kan være individuelle celler, organeller eller organvev. En suspensjon av enkle partikler laget av biologisk materiale kan variere fra å være veldig enkelt til å være frustrerende vanskelig, Kroppsvæsker, spesielt blod, inneholder allerede enkeltceller som kan bli farget med et fargestoff og prosessert direkte i flowcytometeret. I en blodprøve kan man bruke et fargestoff som heter thiazole orange for å analysere og telle retikulocytter. Fast vev er mye vanskeligere å analysere ved hjelp av flowcytometri da det kreves at vevet løses helt opp i individuelle celler før metoden kan tas i bruk. Ved store vev fragmenter eller celleklumper kan en risikere å tette tubene i apparatet. En teknikk som løsner celler fra en type vev kan mislykkes helt i en annen type vev. En generell metode er å bruke kollagenase for nedbrytning av vevet til enkeltceller.
Fjorda

Geografi

Fra Velmunden som ligger mot øst, kan man nå Haukfjorden som ligger mot sør gjennom noen trange sund. Fjorda er delt av halvøyene Sevaldrudholmen i nord, og Ålbogan fra sør. Mellom disse landområdene henger østdelen sammen med vestdelen gjennom sundene Smørmarksundet og Saltbusundet. I våtområdets vestside finnes innsjøene Saltbufjorden og Vestlandsfjorden. Disse henger sammen via trange sund. Vestlandsfjorden henger sammen med Båhusfjorden og Svarttjern mot nordøst i Fjordaområdet. Mot sør fra Vestlandsfjorden ligger Osfjorden med mulighet til å nå Bjørnsjøen med kano via elver og de mindre vannene Fløyta og Sekken.
Dobbelt erstatning

Handling

Forsikringsagenten Walter Neff (Fred MacMurray) blir forelsket i den forførende Phyllis Dietrichson (Barbara Stanwyck), men før kjærligheten blir gjengjeldt må Walter få ektemannen hennes (Tom Powers) ut av veien. Han iscenesetter en ulykke, og ved første øyekast ser det ut til at paret kan slippe unna med mord. Etter hvert oppdager imidlertid Walter at Phyllis har andre planer som setter ham selv i livsfare.

Anerkjennelse

Filmanmelderen Roger Ebert roste filmen i 1998 og skrev at «John F. Seitz' kameraføring bidro til å utvikle noir-stilen med skarpe skygger og filmutsnitt, sære vinkler og ensomme Edward Hopper-aktige omgivelser.» Dobbelt erstatning ble innlemmet i National Film Registry i 1992, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». I 1998 ble den kåret til filmhistoriens 38. beste spillefilm fra USA på listen «AFI's 100 Years...100 Movies». Da listen ble oppdatert i 2007 lå den på 29. plass. Det amerikanske filminstituttet har i tillegg kåret Stanwycks rollefigur til filmhistoriens 8. beste skurkeskikkelse.
Mimosaimia

Utseende

En liten, kraftig, mørkt brunlig trebukk. Antennene er noe lengre enn kroppen. Pronotum er avrundet rektangulært uten tenner på sidene. Dekkvingene er jevnbrede.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er bare kjent fra Vietnam.
Dmitrij Filosofov

Biografi

Han var sønn av feministen og filantropen Anna Filosofova. Hans utdannelse var først utdannet ved det private K. Mays gymnasium (der han møtte Alexandre Benois og Konstantin Somov), så ved universitetet i Sankt Petersburg  der han studerte jus. Etter et utenlandsopphold på et par år begynte han å virke som  journalist, og skrev blant annet for Severnij Vestnik og Obrazovanie. Med stiftelsen av tidsskriftet Mir Iskusstva ble han redaktør først for litteraturdelen, så for litteraturkritikken. Det var på denne tid at han utviklet sitt nære vennskap med Dmitrij Merezkovskij og Zinaida Gippius. Han sluttet seg snart til dem i grunnleggelsen av Trojebratstvo, en kvasireligiøs gruppe, nærmest en hussekt, som mente å ta sikte på en fornyelse av kristne verdier i lys av nye og modernistiske linjer.
Sammen med de to Merezkovskiene var han en av initiativtakerne og organisatorene av først det religiøs-filosofiske selskap, og deretter av tidsskriftet Novij Put, som han redigerte fra 1904, det siste året det utkom. Årene 1906-1908 tilbrakte han med Merezkovskiene i Paris; da han kom tilbake til Russland fortsatte han å skrive, med bidrag til Slovo og Russkaja Mysl og andre.
Han delte Merezkovskijs motstand til bolsjevikenes styre, og dlyktet fra landet i desember 1919. Men han ville ikke følge med sine venner helt til Paris. I stedet ble han og Boris Savinkov (en terrorist som var blitt forfatter) i Warszawa, og der begynte de et arbeid med å gjenopprette den hvite arme på polsk jord. 
Hsn var en koordinator av den russiske politiske komite, en av lederne i den såkalte Folkeforening for forsvar av fedreland og frihet, og rådgiver for Józef Piłsudski. Han besøkte likevel Paris av og til. 
Filosofov redikerte flere russiske emigrantaviser, blant annet Svoboda (1920–1921), Za Svobodu (1921–1932), Molva (1932–1934) og som medredaktør Paris-Warszawa-magasinet Mjech (1934–1939). 
Dmitrij Filosofov døde i Otwock nær Warszawa den 4. august 1940.
Adelskalender

En adelskalender er et trykt register som utkommer med visse mellomrom og inneholder fortegnelse over levende etterkommere av folk som er blitt adlet eller slekter der eldste kjente mann var adelig ("uradel"). Adelskalendre blir utgitt av private adelsforeninger, persongrupper og forlag. 
Adelskalendre inneholder til dels også mer utførlig genealogisk, biografisk, heraldisk og annen informasjon om slike personer eller slekter. Påliteligheten til informasjonen i adelskalendrene varierer mye, og utvalget av slekter og personer kan være ganske diskutabelt. De fleste adelskalendre er redigert etter et strengt, såkalt «agnatisk» prinsipp, det vil si med etterkommere bare gjennom mannslinjer, og med utelatelse av adopterte personer. 
Adelskalendre utkommer i mange land, bl.a. Finland, Storbritannia, Nederland og Tyskland. En av de mest kjente er den fransk-språklige Gothaen,som utkom årlig 1764–1944 i den tyske byen Gotha. De eldre utgavene av denne kalenderen inneholder regjerende fyrster og deres familier m.m. («Gothaischer genealogischer Hof-Kalender»). Senere kom tysk-språklige gothakalendre med personlister og stamtavler for den alminnelige adelen (hertuger, markier/markgrever, grever, friherrer/baroner og «lavadelen» uten tittel). Fra nyere tid er den nåværende Genealogisches Handbuch des Adels (GHdA) som utkommer i serier for fyrstelige, grevelig, friherrlige og andre adelige slekter. 
I Danmark utkommer Danmarks Adels Aarbog, i Sverige «Sveriges ridderskap och adels kalender» samt «Ointroducerade adels kalender». Adelskalendrene viser hvem utgiverne mener skal tilhøre adelen. De fleste utgivernes syn er imidlertid ikke i samsvar med hvem som har rett til å bruke disse slektenes navn etter vår tids navnelovgivning i det meste av Nord- og Vest-Europa.
Egne adelskalendre er ikke utkommet i Norge. Danmarks Adels Aarbog har tatt inn noen norske slekter og personer. Dette er etterkommere av personer som ble adlet av de dansk-norske unionskongene, og som stammer fra noen som var adelige før Stortinget i 1821 ga loven som opphevde de få adelige særrettighetene som da var igjen.
Bernhardius

Utseende

En middelsstore, avlang trebukk. Grunnfargen er mørk, men kroppen er tett kledt med lys bestøvning unntatt i tre tverrbånd på dekkvingene. Antennene er tynne, kortere enn kroppen. Pronotum er rundet, dekkvingene jevnbrede, beina nokså lange og slanke.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Arten er bare kjent fra det nordlige Laos.
Metrojet Flight 9268

Flyet

Flyet var en Airbus A321-231 registrert EI-ETJ med serienummer 663. Det var eid og leaset av det Dublin-baserte selskapet AerCap. Flyet fløy første gang 9. mai 1997, og ble opprinnelig levert til Middle East Airlines. Maskinen var altså 18 år og 6 måneder gammel. Det har vært leaset til Saudi Arabian Airlines og Cham Wings Airlines, og også fløyet for Onur Air og Kolavia som så ble til Metrojet i mai 2012. Da flyet den 16. november 2001 landet på Kairo lufthavn slo det nedi med halen, ellers har det ikke vært involvert i ulykker før. Flyet hadde omtrent 56 000 flytimer fordelt på 21 000 flyvninger.
Airbus A321-200-serien fløy første gang i mars 1993, og ble operativt i januar 1994. Det er bygget over 931 maskiner siden da. Flyet er generelt registrert for 220 passasjerer og en maksimal avgangsvekt på 93 000 kg. Metrojet, som opererte flyvningen, er et russisk flyselskap fra 1993. Dette er den første fatale ulykken i selskapets historie. Selskapet var tidligere kjent som Kolavia.

Ulykken

Flyet tok av fra Sharm el-Sheikh internasjonale lufthavn (SSH/HESH) i Egypt 31. oktober 2015 klokka 04.49 norsk tid (05.49 lokal tid). Det fulgte en nordlig rute langs Akababukten før det svingte mot venstre til en retning på 340° for å krysse Sinaihalvøya. Flyet steg til 30 750 fot og en hastighet på 408 knop frem til klokka 05.12.57. De neste 25 sekundene registrerte radarer svært store endringer i vertikal hastighet og hastighet over bakken. Den vertikale hastigheten varierte fra -6336 fot per minutt til +8000 fpm på bare 16 sekunder. Radarkontakten med flyet forsvant kl. 05.13.22. Da hadde hastigheten falt dramatisk til 62 knop, og høyden var 27 925 fot.
Flyet skulle etter planen ha landet i St. Petersburg klokka 12.10.
Halte-Hulda

Halte-Hulda er et historisk drama i 3 akter forfattet av Bjørnstjerne Bjørnson. Førsteutgaven ble trykket i 1858 av Geelmuydens Enke i Bergen, og avisen Trondhjems borgerlige Realskoles alene-priviligerede Adressecontoirs-Efterretninger skrev i mars 1858, at Bjørnson hadde ønsket å få stykket utgitt på trykk før det ble oppført på teater. 
Halte-Hulda ble utgitt samme år som Henrik Ibsen utga sitt historiske drama Hærmændene paa Helgeland. Avisen Drammens Tidende skrev imidlertid allerede i november 1857 at Bjørnson hadde innlevert Halte-Hulda til «Christiania Theater-Direktion», og at Ibsen likeledes hadde innlevert Hærmændene til samme direksjon. Det var også i november 1857 at Bjørnson tiltrådte som kunstnerisk leder for Det norske Theater i Bergen.
Bjørnson skrev innledningsvis: «Handlingen foregaar omtrent et Aarhundrede før Kalmar-unionen.»
Lurt av Karlsen

Lurt av Karlsen er en norsk skjult kamera TV-serie basert på amerikanske Punk'd fra MTV. Serien hadde premiere på TV 2 torsdag 4. mars 2010.

Konsept

Serien går ut på at Jan Fredrik Karlsen lurer kjendiser med skjult kamera. For å få til det bruker han såkalte muldvarper. Muldvarpene er noen som står den som blir lurt nær, og som hjelper til med å lure. Den som blir lurt blir etterpå bedt om å se inn i kamera, og si at de har blitt "lurt av Karlsen".
Programmet ble nominert til Gullruten 2010 i kategorien «Beste Humorprogram», men tapte til fordel for Torsdag kveld fra Nydalen
Serien skiftet i 2012 navn til Kompani Karlsen, og den ble flyttet over til TVNorge. Dette førte til et stort fall av seertall, og at serien kun fikk en sesong på kanalen, før den ble kansellert.
Phyllognathus excavatus

Utseende

En middelsstor (ca. 15-25 millimeter), kraftig, blankt rødbrun hornbille. Kroppsformen er kort og bred, parallellsidig, uten påfallende hår. Hannen har et krumt horn i pannen, forkanten av thorax er kraftig uthulet, uthulingen dekker mesteparten av pronotums overside. Hunnen mangler hornet i pannen og uthulingen på pronotum, som er jevnt rundet.

Levevis

Larvene lever i jorda, der de spiser røtter og råtnende organisk materiale.
Artene kan være meget tallrike på gressmark. De voksne billene kommer gjerne til lys.

Utbredelse

Phyllognathus excavatus forekommer i det sørlige Europa, i det nordlige og vestlige Afrika og i Midtøsten.
Danny Carvajal

Landslaget

Danny Carvajal spilte 3 landskamper for Costa Ricas herrelandslag.
Brødtekst

Brødtekst er den vanlige løpende teksten i en bok, trykt avis, i trykksaker eller på en webside, i motsetning til for eksempel overskrifter og bildetekster. Ingress (innledning) regnes heller ikke som del av brødteksten.
Brødtekst er gjerne i antikva (serifer), da disse oppfattes som mer lettlest i trykt brødtekst, mens grotesk (sans-serifer) egner seg bedre for kortere biter, som i overskrifter, samt på dataskjermer.
Før i tiden ble typografenes lønn beregnet ut fra antall linjer de hadde satt. Brødteksten gikk fort å sette og det var i hovedsak det som ga setteren penger til det daglige brød. Brødtekst kalles også brødsats eller brødskrift.